b'\n_START_ARTICLE_\n\xc5\xa0koljke\n_START_SECTION_\nHabitat\n_START_PARAGRAPH_\nNekatere so zarite v dno ali pa \xc5\xbeivijo na njem, druge se zajedajo v skalo ali les. \xc5\xa0koljke lahko ostanejo pritrjene celotno \xc5\xbeivljenje, vendar to ne velja za vse vrste. Nekatere med njimi so dobre plavalke in se lahko premikajo z enega mesta na drugo. Lahko pa se nahajajo tudi globoko v morju. Za \xc5\xa1koljke, ki rade rijejo po podlagi, je primeren mehki grez, ki se nahaja na globokomorskem dnu. Te \xc5\xa1koljke se prehranjujejo z organskimi ostanki, ki tonejo v globino.\n_START_SECTION_\n\xc5\xa0koljke v Jadranskem morju\n_START_PARAGRAPH_\nV Jadranskem morju je do 60 razli\xc4\x8dnih vrst \xc5\xa1koljk. Jadransko morje je nekoliko manj slano od ostalih, vendar so se \xc5\xa1koljke tamkaj\xc5\xa1njim razmeram prilagodile. Najve\xc4\x8d jih \xc5\xbeivi na predelih, kamor \xc5\xa1e lahko prodre son\xc4\x8dna svetloba.\n_START_SECTION_\nLe\xc5\xa1\xc4\x8dur\n_START_PARAGRAPH_\nLe\xc5\xa1\xc4\x8dur (znanstveno ime Pinna nobilis) je najve\xc4\x8dja slovenska \xc5\xa1koljka. \xc5\xbdivi v globini 2\xe2\x80\x9320 m, med morsko travo in zarita v pe\xc5\xa1\xc4\x8deno dno. Njena lupina je trikotne oblike in na povr\xc5\xa1ini ima krhke luskaste lamele. Te so izrazitej\xc5\xa1e pri mladih \xc5\xa1koljkah, odrasle jih nimajo. Notranjost je proti sredini biserna, sicer pa jantarjeve barve. Lupina je vi\xc5\xa1ja od 25 cm in lahko zraste tudi do 1 m. Zaradi svoje redkosti spada le\xc5\xa1\xc4\x8dur med zakonsko za\xc5\xa1\xc4\x8ditene vrste. V priskledni\xc5\xa1tvu z le\xc5\xa1\xc4\x8durjem pogosto \xc5\xbeivi rak le\xc5\xa1\xc4\x8durjeva kozica (znanstveno ime Pontonia pinnophylax). Kadar ta zazna nenadno spremembo, se umakne v \xc5\xa1koljko in jo s tem spodbudi, da se zapre.\n_START_SECTION_\nPotopna barka\n_START_PARAGRAPH_\nPotopna barka ima v dolgem sklepu je ve\xc4\x8d kot 30 drobnih, skoraj enako velikih zobcev, ki na otip spominjajo na drobno \xc5\xbeago. Notranji robovi lupine so izrazito narebreni. \xc5\xa0koljka je dolga 3\xe2\x80\x934 cm in lahko v dol\xc5\xbeino dose\xc5\xbee najve\xc4\x8d 7 cm. \xc5\xbdivi zakopana v pesku, njena hrana pa je plankton. Uporablja se tudi v prehrani, saj je meso zelo okusno.\n_START_SECTION_\nNoetova bar\xc4\x8dica\n_START_PARAGRAPH_\nNoetova bar\xc4\x8dica (znanstveno ime Arca noae) \xc5\xbeivi pritrjena na skalah. Prav tako kot potopna barka se noetova bar\xc4\x8dica prehranjuje s planktonom. Notranji robovi lupine so gladki, sama lupina pa je debela in nepravilno pravokotna. Zraste najve\xc4\x8d do 10 cm in spada med najokusnej\xc5\xa1e \xc5\xa1koljke.\n_START_SECTION_\nLepotka\n_START_PARAGRAPH_\nLepotka (znanstveno ime Callista chione) \xc5\xbeivi zakopana v pe\xc5\xa1\xc4\x8deno dno v globini 1\xe2\x80\x9310 m. Njena lupina je gladka in svetle\xc4\x8da. \xc5\xa0koljka je kostanjeve do svetlo ope\xc4\x8dnate barve. Na izjemno svetle\xc4\x8di in gladki povr\xc5\xa1ini pa so temni koncentri\xc4\x8dni in radialni pasovi. Na vsaki polovici je v sklepu 4\xe2\x80\x936 zobcev. \xc5\xa0koljka zraste najve\xc4\x8d do 10 cm, hrani se s planktonom. Lupino velikokrat uporabljajo za izdelavo razli\xc4\x8dnih spominkov.\n_START_SECTION_\nRebrasta sr\xc4\x8danka\n_START_PARAGRAPH_\nRebrasta sr\xc4\x8danka (znanstveno ime Acanthocardia tuberculata) \xc5\xbeivi tik pod povr\xc5\xa1ino v pe\xc5\xa1\xc4\x8denem dnu, od plitvin do 15 m globoko. Zaradi mi\xc5\xa1i\xc4\x8daste noge lahko dobro ska\xc4\x8de. Njena lupina ima tri ali ve\xc4\x8d temno rjavih koncentri\xc4\x8dnih pasov. Njen obris od strani spominja na srce. Obi\xc4\x8dajno je velika 5\xe2\x80\x937 cm. Prehranjuje se s planktonom.'